Հուլիսի 12-ին, օրը ցերեկով բազմամարդ մի խումբ ներխուժեց Երեւանի «Քաղաքային ունիվերսալ բազա» (Արին Բերդի 14): Խրոխտ, ինքնավստահ եւ վճռական շարժուձեւով քաղաքացիական անձինք, որոնցից իշխանական հոտ էր բուրում, անմիջապես շրջափակեցին թիվ 5/3 պահեստի մուտքը, ոմանք դիրքեր գրավեցին, որպեսզի ոչ ոք չփորձի փախուստի դիմել: Բազայի զարմացած աշխատողները հասկացան, որ շուտով արտառոց իրադարձություն է տեղի ունենալու: Րոպեներ անց շուրջ 20 եկվորներին եւ նրանց տարօրինակ գործողություններին փոքր-ինչ հեռվից հետեւողների աչքերի առջեւ «սեզամն» ընկրկեց, ու բոլորը տեսան այն, ինչի համար անծանոթներն աճապարել էին այստեղ: Փոքր տարածքում պարկերով շարված էր ահռելի «գողոնը»: Խուզարկուների ցնծությունը կրկնապատկվեց, երբ հետախույզներից մեկը որոտաձայն բացականչեց. «Տղերք, նայեք, արդեն դատարկված պարկեր էլ կան»,- եւ ցույց տվեց պահեստի մի անկյունում կուտակված քաթանե պարկերը, որոնց վրա նշված էր «Զինվորի բաժին» հաստակող վերտառությունը: